ΓΡΑΠΤΗ ΕΡΩΤΗΣΗ E-2017/96 υποβολή: Joan Colom i Naval (PSE) προς την Επιτροπή (17 Iουλίου 1996)

Θέμα: Μεταφορά στη νομοθεσία των κρατών μελών της οδηγίας 94/62/EK

Η oδηγία 94/62/ΕΚ ((ΕΕ L 365 της 31.12.1994, σελ. 10 )) του Ευρωπαϊκού Κοινοβουλίου και του Συμβουλίου της 20ής Δεκεμβρίου 1994 για τις συσκευασίες και τα απορρίμματα συσκευασίας, κατ' αρχήν, έπρεπε να είχε μεταφερθεί στη νομοθεσία των κρατών μελών πριν από τις 30 Ιουνίου 1996.

Μπορεί η Επιτροπή να μας πληροφορήσει κατά πόσο τα κράτη μέλη έχουν συμμορφωθεί προς την υποχρέωση αυτή και, εάν όχι, ποια μέτρα έχει λάβει για να επιτευχθεί η πλήρης ισχύς της oδηγίας;

Απάντηση της κας Bjerregaard εξ ονόματος της Επιτροπής (24 Σεπτεμβρίου 1996)

Στο άρθρο 22 παράγραφος 1 της οδηγίας 94/62/ΕΚ του Κοινοβουλίου και του Συμβουλίου της 20ής Δεκεμβρίου 1994, σχετικά με τις συσκευασίες και τα απόβλητα συσκευασιών, προβλέπεται ότι τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την οδηγία πριν από τις 30 Ιουνίου 1996, αμελλητί δε ενημερώνουν σχετικώς την Επιτροπή.

Είναι σκόπιμο να επισημανθεί επίσης ότι με το άρθρο 16 της οδηγίας επιβάλλεται στα κράτη μέλη, με την επιφύλαξη της οδηγίας 83/189/ΕΟΚ ((ΕΕ αριθ. L 109 της 26.4.1983. )), να κοινοποιούν στην Επιτροπή τα σχέδια μέτρων που προβλέπουν να εκδώσουν στο πλαίσιο της οδηγίας. Εξαιρούνται τα φορολογικά μέτρα, συμπεριλαμβανομένων όμως των τεχνικών προδιαγραφών που συνδέονται με φορολογικά μέτρα, με τα οποία διευκολύνεται η τήρηση των τεχνικών αυτών προδιαγραφών, προκειμένου η Επιτροπή να μπορέσει να τα εξετάσει υπό το φως των κειμένων διατάξεων, εφαρμόζοντας σε κάθε περίπτωση την προβλεπόμενη από την οδηγία 83/189/ΕΟΚ διαδικασία.

Με βάση τη διαδικασία αυτή, τα κράτη μέλη οφείλουν να αναβάλουν επί τρίμηνο την έκδοση των κοινοποιούμενων σχεδίων (περίοδος αναστολής ή «ακινησίας»). Στο χρονικό αυτό διάστημα, η Επιτροπή και τα άλλα κράτη μέλη μπορούν να αντιδράσουν στα επίμαχα σχέδια και, αν είναι ανάγκη, να υποχρεώσουν το κράτος μέλος που ενήργησε την κοινοποίηση να αναβάλει εκ νέου επί τρίμηνο την υιοθέτηση των οικείων σχεδίων, εφόσον διατυπωθεί αιτιολογημένη γνώμη.

Τα κράτη μέλη οφείλουν να γνωστοποιούν στην Επιτροπή τα κείμενα που είχαν προηγουμένως κοινοποιηθεί, μόλις αυτά εγκριθούν. Η έγκριση αυτή δεν μπορεί προφανώς να διενεργηθεί πριν να λήξει η προθεσμία της «ακινησίας».

Από το συνδυασμό συνεπώς των άρθρων 16 και 22 της οδηγίας προκύπτει ότι κάθε μέτρο με σκοπό την εφαρμογή της οδηγίας οφείλει προηγουμένως να κοινοποιείται στην Επιτροπή, υπό μορφή σχεδίου, ενώ τα οριστικά κείμενα που εκδόθηκαν γνωστοποιούνται μόνο με το πέρας της διαδικασίας κοινοποίησης. Εξυπακούεται όμως ότι δεν υπόκεινται στην υποχρέωση προηγούμενης κοινοποίησης τα κείμενα εθνικής νομοθεσίας που εκδόθηκαν πριν από την έναρξη ισχύος της οδηγίας, με σκοπό να εξασφαλισθεί η εφαρμογή της.

Τη στιγμή αυτή (26 Αυγούστου 1996), το Βέλγιο, η Δανία, η Ισπανία, η Γαλλία, το Λουξεμβούργο, οι Κάτω Χώρες, η Αυστρία, η Φινλανδία και η Σουηδία έχουν κοινοποιήσει στην Επιτροπή σχέδια μέτρων με τα οποία τίθεται σε εφαρμογή, εν μέρει ή πλήρως, η οδηγία 94/62/ΕΚ. Τα σχέδια αυτά εξετάστηκαν ή εξετάζονται τώρα τηρώντας την προβλεπόμενη στην οδηγία 83/189/ΕΟΚ διαδικασία. Η Δανία και η Γερμανία γνωστοποίησαν τα μέτρα που έλαβαν πριν από την έναρξη ισχύος της οδηγίας 94/62/ΕΚ. Η Δανία και η Πορτογαλία διεβίβασαν στην Επιτροπή μέτρα που έλαβαν μετά την έναρξη ισχύος της οδηγίας 94/62/ΕΚ.

Η Επιτροπή θα φροντίσει με κάθε τρόπο να τηρήσουν τα δεκαπέντε κράτη μέλη τις υποχρεώσεις που υπέχουν δυνάμει της οδηγίας το συντομότερο δυνατό, προσφεύγοντας σε κάθε μέσο που διαθέτει για να εξασφαλίσει την τήρηση του κοινοτικού δικαίου, συμπεριλαμβανομένης ενδεχομένως της διαδικασίας που προβλέπεται στο άρθρο 169 της συνθήκης ΕΚ.